57.

Tiddaħħal it-taqsima li ġejja: “3.13 Appoġġ għall-investiment lejn irkupru sostenibbli 88. L-Istati Membri jistgħu jipprevedu l-appoġġ għall-investiment privat bħala xprun biex tingħeleb id-diskrepanza fl-investiment akkumulata fl-ekonomija minħabba l-kriżi. Dan l-ixprun jista’ jiffaċilita l-iżvilupp ta’ ċerti attivitajiet jew ta’ ċerti reġjuni ekonomiċi. 89. Il-Kummissjoni se tqis miżuri bħal dawn bħala kompatibbli mas-suq intern skont l-Artikolu 107(3)(c) TFUE dment li jiġu ssodisfati l-kundizzjonijiet li ġejjin: a. L-għajnuna tingħata abbażi ta’ skema. L-ammont massimu ta’ għajnuna individwali li jista’ jingħata lil kull impriża għandu fil-prinċipju ma jaqbiżx il-1 % tal-baġit totali disponibbli għal skema bħal din, ħlief f’sitwazzjonijiet li jridu jiġu debitament iġġustifikati mill-Istat Membru. b. L-ispejjeż eliġibbli jistgħu jinkludu biss il-kostijiet tal-investimenti f’assi tanġibbli u intanġibbli. L-ispejjeż relatati max-xiri ta’ art jistgħu jiġu inklużi biss dment li jkunu parti minn investiment għall-produzzjoni ta’ oġġetti jew għall-provvista ta’ servizzi. L-investimenti finanzjarji mhumiex eliġibbli. c. L-Istati Membri jistgħu jillimitaw l-għajnuna għall-investimenti li jappoġġaw oqsma ekonomiċi speċifiċi ta’ importanza partikolari għall-irkupru ekonomiku. Madankollu, limiti bħal dawn jeħtieġ li jitfasslu b’mod wiesa’ u ma jkunux iwasslu għal limitazzjoni artifiċjali ta’ investimenti eliġibbli jew benefiċjarji potenzjali, li twassal biex ikunu fil-mira għadd żgħir ta’ impriżi biss. d. L-intensità tal-għajnuna ma tistax taqbeż il-15 % tal-kostijiet eliġibbli. Madankollu, i. għall-investimenti magħmula minn intrapriżi żgħar (*13), l-intensità tal-għajnuna tista’ tiżdied b’20 punt perċentwali; ii. għal investimenti magħmula minn SMEs (*14), l-intensità tal-għajnuna tista’ tiżdied b’10 punti perċentwali; jew iii. għal investimenti f’reġjuni megħjuna li jikkonformaw mal-kundizzjonijiet tal-Artikolu 14 tar-Regolament għall-Eżenzjoni Ġenerali Sħiħa, eskluż l-Artikolu 14(14) tar-Regolament għall-Eżenzjoni Ġenerali Sħiħa, l-intensità tal-għajnuna tista’ tiżdied bl-intensità tal-għajnuna stabbilita fil-mappa tal-għajnuna reġjonali li tkun fis-seħħ fiż-żmien li tingħata l-għajnuna fiż-żona kkonċernata. e. L-għajnuna globali mogħtija f’din it-taqsima ma tistax taqbeż l-EUR 10 miljun għal kull impriża f’termini nominali, irrispettivament mill-istrument ta’ għajnuna speċifiku. Madankollu, fir-reġjuni megħjuna, l-għajnuna globali mogħtija f’din it-taqsima għal kull impriża ma tistax taqbeż l-ammont massimu ta’ għajnuna kkalkulat skont l-Artikolu 14 tar-Regolament għall-Eżenzjoni Ġenerali Sħiħa, bl-eċċezzjoni tal-Artikolu 14(14) tar-Regolament għall-Eżenzjoni Ġenerali Sħiħa u abbażi tal-mapep ta’ għajnuna reġjonali applikabbli, miżjuda b’EUR 10 miljun f’termini nominali, irrispettivament mill-istrument ta’ għajnuna speċifiku. f. L-għajnuna tista’ tingħata f’forom differenti, inklużi f’għotjiet mhux ripagabbli, għotjiet jew differimenti tat-taxxa, rati tal-imgħax issussidjati fuq self, jew garanziji. Fil-każ ta’ strumenti ripagabbli, l-Istati Membri jistgħu jipprevedu l-possibbiltà għall-konverżjoni f’għotjiet b’kundizzjonijiet definiti minn qabel u abbażi ta’ kriterji definiti minn qabel li jridu jiġu stabbiliti fl-iskema u speċifikati fid-deċiżjonijiet individwali tal-għoti. Strumenti ripagabbli bħal self kif ukoll garanziji jridu jkunu limitati għat-tul massimu ta’ tmien snin. 90. Fil-valutazzjoni tal-effetti pożittivi tal-għajnuna apparagun tal-effetti negattivi tagħha fuq il-kompetizzjoni u l-kummerċ, il-Kummissjoni se tagħti attenzjoni partikolari lill-Artikolu 3 tar-Regolament tat-Tassonomija tal-UE (UE) 2020/852, inkluż il-prinċipju ‘La tagħmilx ħsara sinifikanti’ jew metodoloġiji komparabbli oħrajn. Il-Kummissjoni tqis li l-investimenti li jagħmlu ħsara sinifikanti lill-objettivi ambjentali (*15) mhux probabli li jkollhom biżżejjed effetti pożittivi li jegħlbu l-effetti negattivi tagħhom fuq il-kompetizzjoni u l-kummerċ (*16). 91. L-għajnuna taħt din it-taqsima tista’ tiżdied ma’ għajnuna għall-investiment reġjonali notifikabbli u akkumulata ma’ tipi oħra ta’ għajnuna skont il-kundizzjonijiet speċifikati fil-punt 20 ta’ dan il-Qafas Temporanju. L-ammont totali tal-għajnuna fl-ebda ċirkostanza ma jista’ jaqbeż il-100 % tal-kostijiet eliġibbli. B’riżultat ta’ dan, l-akkumulazzjoni ma’ strumenti oħra ta’ għajnuna li jippermettu l-kopertura ta’ diskrepanza fil-finanzjament hija eskluża. 92. L-għajnuna f’din it-taqsima ma tistax tingħata lil impriżi li diġà kienu f’diffikultà (fis-sens tar-Regolament għall-Eżenzjoni Ġenerali Sħiħa (*17)) fil-31 ta’ Diċembru 2019. Dan ma japplikax għall-impriżi mikro jew żgħar (fis-sens tal-Anness I tar-Regolament għall-Eżenzjoni Ġenerali Sħiħa) li kienu diġà f’diffikultà fil-31 ta’ Diċembru 2019, dment li ma jkunux soġġetti għal proċedura ta’ insolvenza kollettiva skont il-liġi nazzjonali, u li ma jkunu rċevew l-ebda għajnuna għas-salvataġġ (*18) jew għajnuna għar-ristrutturar (*19). 93. L-għajnuna taħt din it-taqsima tista’ tingħata sal-31 ta’ Diċembru 2022. L-għajnuna għall-investimenti ta’ qabel l-1 ta’ Frar 2020 hija eskluża. 94. L-għajnuna mogħtija taħt din it-taqsima għandha tiġi kkunsidrata li għandha effett ta’ inċentiv jekk il-benefiċjarju jkun ippreżenta applikazzjoni bil-miktub għal għajnuna lill-Istat Membru kkonċernat qabel ma tinbeda l-ħidma fuq l-investiment. 95. B’deroga mill-punt 94, il-miżuri fil-forma ta’ benefiċċji fuq it-taxxa jitqiesu li għandhom effett ta’ inċentiv jekk jiġu ssodisfati l-kundizzjonijiet li ġejjin: a. il-miżura tistabbilixxi d-dritt għall-għajnuna skont kriterji oġġettivi u mingħajr eżerċizzju ulterjuri ta’ diskrezzjoni min-naħa tal-Istat Membru; kif ukoll b. il-miżura ġiet adottata u daħlet fis-seħħ qabel ma nbdiet il-ħidma fuq l-investiment. 96. Meta l-iskemi ta’ appoġġ għall-investiment jipprovdu esklussivament għajnuna fil-forma ta’ garanziji jew self jew strumenti simili ripagabbli, b’deroga mill-punt 89(e) l-għajnuna globali ma tistax taqbeż il-EUR 15-il miljun għal kull impriża f’termini nominali u b’deroga mill-punt 89(d) l-intensitajiet tal-għajnuna ma jistgħux jaqbżu t-30 % tal-ispejjeż eliġibbli. Fejn japplikaw il-kundizzjonijiet ta’ 89(d) (i), (ii), jew (iii), dan il-limitu jista’ jiżdied f’konformità ma’ dawn id-dispożizzjonijiet. L-iskemi f’dan il-punt għandhom jikkonformaw mal-punti 25(a), 25(b), 25bis l-ewwel u t-tieni sentenza, jew 27(a), 27(b), u 27bis l-ewwel u t-tieni sentenza rispettivament. L-akkumulu ma’ għajnuna oħra taħt din it-taqsima hija eskluża. Barra minn hekk, il-punti 29, 30 u 31 iridu jiġu rrispettati. Fil-każ tal-garanziji, dawn ma jistgħux jaqbżu: i. id-90 % tal-kapital tas-self meta t-telf jiġġarrab b’mod proporzjonali u taħt l-istess kundizzjonijiet mill-istituzzjoni ta’ kreditu u mill-Istat; jew ii. il-35 % tal-kapital tas-self, meta t-telf jiġi l-ewwel attribwit lill-Istat u jkun biss wara dan li jiġi attribwit lill-istituzzjonijiet ta’ kreditu (jiġifieri, garanzija kontra l-ewwel telf); kif ukoll iii. fiż-żewġ każijiet ta’ hawn fuq, jekk id-daqs tas-self jonqos maż-żmien, pereżempju għax is-self jibda jitħallas lura, l-ammont garantit irid jitnaqqas proporzjonalment; 97. L-Istati Membri jistgħu jikkunsidraw ukoll li joħolqu jew jemendaw skemi eżistenti skont ir-regoli applikabbli għall-proġetti ambjentali jew ta’ riċerka, jiġifieri l-Linji Gwida dwar l-Għajnuna Ambjentali u għall-Enerġija (*20) jew il-Qafas ta’ Għajnuna għar-Riċerka, l-Iżvilupp u l-Innovazzjoni (*21) biex jappoġġaw l-irkupru sostenibbli tal-ekonomija. Il-Kummissjoni tqis li, fid-dawl tal-objettivi biex jiġi ffaċilitat l-irkupru b’ħeffa tal-ekonomija Ewropea, l-Istati Membri jistgħu temporanjament jipprevedu li joħolqu jew jemendaw skemi eżistent li jippermettu wkoll li tiġi koperta għajnuna individwali akbar skont dawn il-linji gwida, mingħajr il-ħtieġa ta’ notifika individwali dwar il-miżuri. Il-Kummissjoni tikkunsidra tali skemi ta’ għajnuna jew emendi ta’ skemi eżistenti bħala kompatibbli fejn il-limiti applikabbli għan-notifiki individwali jinqabżu b’sa 50 %, dment li d-dispożizzjonijiet l-oħra kollha tal-linji gwida applikabbli jiġu osservati, li d-deċiżjoni tal-Kummissjoni li tawtorizza l-miżura tittieħed qabel l-1 ta’ Jannar 2023, u li l-għajnuna individwali kkonċernata tingħata qabel l-1 ta’ Jannar 2024. (*13) Skont it-tifsira tal-Anness I tar-Regolament għall-Eżenzjoni Ġenerali Sħiħa." (*14) Skont it-tifsira tal-Anness I tar-Regolament għall-Eżenzjoni Ġenerali Sħiħa." (*15) Skont it-tifsira tal-Artikolu 17 tar-Regolament (UE) 2020/852 (ĠU L 198, 22.6.2020, p. 13)." (*16) Għall-miżuri li huma identiċi għall-miżuri fil-Pjanijiet għall-Irkupru u r-Reżiljenza kif approvati mill-Kunsill, il-konformità mal-prinċipju ‘La tagħmilx ħsara sinifikanti’ hija meqjusa bħala ssodisfata, ġaladarba diġà ġiet ivverifikata" (*17) Kif definit fl-Artikolu 2(18) tar-Regolament għall-Eżenzjoni Ġenerali Sħiħa." (*18) Inkella, jekk ikunu rċevew għajnuna għas-salvataġġ, ikunu ħallsu lura s-self jew temmew il-garanzija fil-mument li tingħata l-għajnuna skont din il-Komunikazzjoni." (*19) Inkella, jekk ikunu rċevew għajnuna għar-ristrutturar, ma jkunx għadhom soġġetti għal pjan ta’ ristrutturar fil-mument li tingħata l-għajnuna skont din il-Komunikazzjoni." (*20) Linji Gwida dwar l-għajnuna mill-Istat għall-protezzjoni ambjentali u l-enerġija 2014-2020 (ĠU C 200, 28.6.2014, p. 1)." (*21) Qafas għall-għajnuna mill-Istat għar-riċerka u l-iżvilupp u l-innovazzjoni (ĠU C 198, 27.6.2014, p. 1).”"